*VEGA præsenterer:*

**Superorganism er den nye generations The Avalanches**

*Den britisk/amerikanske popgruppe, Superorganism, bringer humoren tilbage i musikken og er blevet kaldt den nye generations The Avalanches. Den 25. februar forskruer de din hjerne i Lille VEGA med deres alternative DIY-pop.*

Da den ørehængende popbanger ”Something For Your M.I.N.D” slap løs via streaming-tjenesterne, blev den hurtigt tilføjet til Spotifys New Music Friday playliste. Superorganism, det mystiske band bag singlen, var dog totalt ukendte.

Bandet havde ingen tilstedeværelse på de social medier, og ikke en gang et pressebillede var til at støve op. Rygterne begyndte hurtigt at cirkulere, om det var et projekt af Damon Albarn eller Tame Impalas Kevin Parker.

**Poppet kult samlet under samme tag**
Der har dog aldrig været en udspekuleret mediestrategi bag den internationale gruppe. De otte medlemmer bor sammen i en fire værelses lejlighed i London, hvor de sender elektroniske filer rundt fra rum til rum. *”It’s a bit like a cult”,* fortæller de.

The Fader kaldte Superorganism for *”a DIY version of a big-budget hit factory.”* Bandet med deres alternative metoder formår at skabe musik, der er sjov med en solid omgang nostalgi. Et besøg på deres syrede hjemmeside giver et godt billede af, hvem bandet er.

**Fakta om koncerten:**

Superorganism (UK/US)
Søndag d. 25. februar 2018 kl. 20.00

Lille VEGA, Enghavevej 40, 1674 København V

Billetpris 120 kr. + gebyr

Billetsalget starter i dag via vega.dk og Ticketmaster.